作者:白居易
標題:詠所樂
內容:獸樂在山谷，魚樂在陂池。蟲樂在深草，鳥樂在高枝。所樂雖不同，同歸適其宜。不以彼易此，況論是與非。而我何所樂，所樂在分司。分司有何樂，樂哉人不知。官優有祿料，職散無羈縻。懶與道相近，鈍將閑自隨。昨朝拜表回，今晚行香歸。歸來北窗下，解巾脫塵衣。冷泉灌我頂，暖水濯四肢。體中幸無疾，臥任清風吹。心中又無事，坐任白日移。或開書一篇，或引酒一卮。但得如今日，終身無厭時。